Ek lees hierdie briewe wat ‘n onsekere 16 jarige skryf. Oor hoe sy nie weet watter kant toe nie. Oor ‘n vriendin wat haar terleurgestel het. Oor ‘n ma wat haar nie verstaan nie. Oor vakkeuses en oor sy wat haar lyf haat. Ek lees die gedigte wat sy vir haar kêrel skryf. Oor hoe sy hom innig lief het. Hoe sy vir altyd sal wees.
Ek lees verder en kom agter dat in 2005 dinge nie veel beter gaan nie. Sy voel so alleen, en dit lyk tog assof die wêreld tussen haar en haar beminde gaan kom. Sy het hom steeds innig lief, maar haat hom net soveel.
Hokaai nou meisie. Vat dit rustig. om verewig saam met *Bertie te wees gaan jou duidelik nie gelukkig maak nie. Fokus liewer op jou skoolwerk, en die regte man sal nog kom. Jy het baie vriende. Baie mense wat lief is vir jou nes jy is. Fokus liewer daarop om hul lief te hê!